Moꞌko eratonomapotopombo onory ewaꞌmary wopyry uwaporo tukuꞌse terapa Jesus ꞌwa kynakon moro nono wyino moꞌko jumynano ꞌwa tywomimatopo jururu tundaꞌpo.
Iro ke ro moꞌkaron ero nono tuꞌpo tywyinonokon tynipynarykon pynary enepory ꞌse imero kynakon.
Endameno kynakon.
Moro jako moꞌko Simon Iskariot ymuru Judas turuꞌpo taka moꞌko ewaꞌrumy tamuru ꞌwa moro Jesus ekaramatoꞌman onumengano tyje terapa kynakon.
Moꞌko jumynano ꞌwa tainaka paꞌporo oty yryꞌpo,
moro Tamusi wyino tywopyꞌpo,
moro Tamusi ꞌwa tytory man enapa ukuꞌsakon moꞌko Jesus.
Irombo moro endameno wyino awomyꞌpo.
Moro ituꞌpono tywoꞌmy soꞌkaꞌpo iꞌwa.
Amy kamisa ke iwokuꞌmyꞌpo.
Irombo amy parapi taka tuna yryꞌpo mero tyꞌwa,
moꞌkaron tynemeparykon pupuru kuꞌmityry aꞌmoꞌpo iꞌwa.
Morokon ipupurukon yꞌkokakon moro tywokuꞌmytopo kamisa ke.
Irombo Simon Petrus ꞌwa itundaꞌpo.
Moꞌko wykaꞌpo Iꞌwa:
“Jopoto,
amoro ypupuru mikuꞌmiꞌtan?”
Jesus wykaꞌpo ejuꞌtoꞌme:
“Moro oꞌto ywairy anukutyꞌpa mana erome.
Aire te mukuꞌtake.”
Petrus wykaꞌpo Iꞌwa:
“Ypupuru anikuꞌmityꞌpa te maitake.”
Jesus wykaꞌpo te ejuꞌtoꞌme:
“Akuꞌmityꞌpa yjaꞌta,
ywyinono kapyn amoro mana.”
Irombo Petrus wykaꞌpo Iꞌwa:
“Jopoto,
ypupuru roten kapyn,
yjainary enapa te,
yjupuꞌpo enapa ikuꞌmiꞌko.”
Jesus wykaꞌpo iꞌwa:
“Moꞌko ekupiꞌpo tykoroka imero man.
Typupuru kuꞌmityry roten iꞌwa man.
Amyjaron enapa tykoroka mandon.
Paꞌporo ꞌne kapyn te.”
Noky ꞌwa takaramary man ukuꞌsakon irombo.
Iro ke ro ikaꞌpo:
“Paꞌporo ꞌne kapyn tykoroka mandon.”
Morokon ipupurukon kuꞌmityꞌmaꞌsan mero tyꞌwa,
moro ituꞌpono tywoꞌmy eꞌmokyꞌpo rapa iꞌwa.
Irombo iwendameꞌpo rapa.
Ikaꞌpo iꞌwaine:
“Oꞌto yweꞌiꞌpo mukuꞌsaton?
Amepanen me,
Jopoto me enapa kajatojaton.
Iporo ro moro wara kajatojaton.
Inoro ro irombo awu wa.
Awu morokon apupurukon sikuꞌmityi Ajopotorykon me,
Ajemepanamon me enapa.
Iro ke ro oꞌwaine enapa aseꞌwa apupurukon kuꞌmityry man.
Oty senepoi oꞌwaine.
Moro oꞌto yweꞌiꞌpo wara ro awairykon enapa man.
Itaꞌro pore,
amy pyitonano moꞌko tyjopotory koꞌpo eꞌiꞌpa man.
Amy apojomaꞌpo enapa moꞌko tapojomanenymbo koꞌpo eꞌiꞌpa man.
Saraꞌme ꞌne janon maitaꞌton,
moro ukutyry jako oꞌwaine,
iwara enapa awairykon jako.